Fritt behandlingsvalg

Fritt behandlingsvalg er en ordning som ble innført i 2015 av regjeringen til Erna Solberg. Ordningen medførte at private tilbydere av behandling kunne inngå avtale med Helfo, og at pasienter henvist til behandling eller rehabilitering kunne velge hvilket behandlingssted de ville benytte seg av blant private og offentlige. Ordningen kom som en forlengelse av ordningen Fritt sykehusvalg som den Ap-ledede regjeringen innførte i 2001. Målet med ordningen var å bidra til kortere ventetid og økt valgfrihet for pasientene.

Evaluering av ordningen har vist at den har utgjort en for liten del av det samlede behandlingstilbudet til at den i vesentlig grad har klart å påvirke den generelle ventetiden i helsevesenet, men at ordningen kan ha hatt stor betydning for enkeltpasienter.

Ordningen har blitt en viktig politisk symbolsak både for de borgerlige partiene og de sosialistiske. Da Arbeiderpartiet gikk til stortingsvalget 2021 var det med løfte om å avvikle ordningen, da de mente at det var for dårlig kontroll med pasientbehandlingen, at den begunstiget pasienter med «tykke lommebøker» og at den tapper det offentlige helsevesenet for midler og ekspertise. Høyre gikk til samme valg med løfte om å utvide ordningen. På den annen side var det private helsevesen allerede var godt etablert før ordningen trådte i kraft, noe som gjorde at folk med god økonomi eller privat helseforsikring kunne kjøpe seg ut av behandlingskøen. De borgerlige partiene har derfor ment at ordningen har medført at man har kunnet gi det samme behandlingstilbudet uavhengig av pasientens økonomi, og at den snarere bidrar til å fjerne klasseskillet i helsetilbudet.

I april 2022 sendte regjeringen et lovforslag ut på høring der de ikke bare tok til orde for å avvikle ordningen, men også å avbryte avtaler som Helfo allerede hadde inngått med tilbyderne.

Referanser 

Helsepolitikk
Helse i Norge
2015 i Norge